b'\n_START_ARTICLE_\nWilhelm Bauck\n_START_PARAGRAPH_\nCarl Wilhelm Bauck (13. joulukuuta 1808, G\xc3\xb6teborg, Ruotsi \xe2\x80\x93 8. lokakuuta 1877, Tukholma, Ruotsi) oli ruotsalainen urkuri, musiikkikirjailija ja s\xc3\xa4velt\xc3\xa4j\xc3\xa4. H\xc3\xa4n ty\xc3\xb6skenteli G\xc3\xb6teborgin englantilaisen kirkon urkurina vuodesta 1828 ja muutti 1832 Tukholmaan, jossa toimi pianonsoitonopettajana ja kriitikkona. H\xc3\xa4n kirjoitti Aftonbladetiin nimimerkill\xc3\xa4 -u- 1842\xe2\x80\x931859, Nya dagligt allehanda -lehteen 1860\xe2\x80\x931871 ja Dagens Nyheteriin vuodesta 1871. Bauck avusti my\xc3\xb6s lyhytaikaisesti Stockholms musiktidning -lehte\xc3\xa4 1844 ja vuodet 1853\xe2\x80\x931857 h\xc3\xa4n oli toimittajana Ny tidning f\xc3\xb6r musik -lehdess\xc3\xa4. Vuonna 1858 Bauck siirtyi musiikinhistorian ja estetiikan opettajaksi Tukholman konservatorioon, josta h\xc3\xa4n sai professuurin 1864. Bauckin s\xc3\xa4vellystuotanto sis\xc3\xa4lt\xc3\xa4\xc3\xa4 lauluja, pianokappaleita ja jousikvarteton.'